Tarybos reglamentas (EB) Nr. 334/2002
2002 m. vasario 18 d.
iš dalies keičiantis Reglamentą (EB) Nr. 1683/95, nustatantį vienodą vizų formą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 62 straipsnio 2 dalies b punkto iii papunktį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Tarybos reglamentas (EB) Nr. 1683/95 [3] nustatė vienodą vizų formą.
(2) 1998 m. gruodžio 3 d. Teisingumo ir vidaus reikalų tarybos patvirtinto Vienos veiksmų plano priemonė Nr. 38 nustato, kad dėmesys turi būti skiriamas techninėms naujovėms, kad prireikus būtų galima užtikrinti didesnę vienodos vizų formos apsaugą.
(3) 1999 m. spalio 15-16 d. Tamperėje posėdžiavusios Europos Vadovų Tarybos išvadoje Nr. 22 pažymima, kad turėtų būti toliau plėtojama bendra aktyvi politika dėl vizų ir suklastotų dokumentų.
(4) Vienodos vizų formos nustatymas yra svarbi vizų politikos derinimo sudedamoji dalis.
(5) Reikia numatyti galimybę nustatyti bendrus vienodos vizų formos įgyvendinimo standartus, ypač bendras techninius būdus reglamentuojančias taisykles ir blanko užpildymui taikomus standartus.
(6) Pagal aukštus apsaugos standartus pagamintos fotografijos integravimas yra pirmas žingsnis naudojant elementus, įtvirtinant patikimesnę vienodos formos vizos ir jos turėtojo sąsają, kaip svarbią priemonę, padedančią užtikrinti, kad vienoda vizų forma būtų apsaugota nuo klastojimo. Bus atsižvelgta į ICAO (Tarptautinės civilinės aviacijos organizacijos) dokumente 9303 nustatytas specifikacijas dėl kompiuteriu apdorojamų vizų.
(7) Bendri vienodos vizų formos įgyvendinimo standartai yra svarbūs laikantis aukštų techninių standartų ir lengvinant padirbtų ar suklastotų vizos įklijų nustatymą.
(8) Įgaliojimai patvirtinti tokius bendrus standartus turėtų būti suteikti komitetui, įsteigtam remiantis Reglamento (EB) Nr. 1683/95 6 straipsniu, kuris turėtų būti pritaikytas atsižvelgiant į 1999 m. birželio 28 d. Tarybos sprendimą 1999/468/EB, nustatantį naudojimosi Komisijai suteiktais įgyvendinimo įgaliojimais tvarką [4].
(9) Dėl to Reglamentas (EB) Nr. 1683/95 turėtų būti iš dalies pakeistas.
(10) Šiame reglamente nustatytos priemonės, siekiant padaryti vienodą vizų formą saugesnę, neturi įtakos šiuo metu galiojančioms kelionės dokumentų galiojimo pripažinimą reglamentuojančioms taisyklėms.
(11) Atvykimą į valstybės narių teritoriją ar vizų išdavimą reglamentuojančios sąlygos neturi įtakos šiuo metu galiojančioms kelionės dokumentų galiojimo pripažinimą reglamentuojančioms taisyklėms.
(12) Islandijos Respublikos ir Norvegijos Karalystės atžvilgiu šis reglamentas toliau plėtoja Šengeno acquis nuostatas, priklausančias sričiai, nurodytai 1999 m. gegužės 17 d. Tarybos sprendimo 1999/437/EB dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis [5] 1 straipsnio B punkte.
(13) Pagal Protokolo dėl Jungtinės Karalystės ir Airijos pozicijos, pridedamo prie Europos Sąjungos sutarties ir Europos bendrijos steigimo sutarties, 3 straipsnį Jungtinė Karalystė 2001 m. gruodžio 4 d. raštu pranešė apie savo ketinimą dalyvauti priimant ir taikant šį reglamentą.
(14) Pagal Protokolo dėl Jungtinės Karalystės ir Airijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 straipsnį Airija nedalyvauja priimant šį reglamentą. Dėl to, nepažeidžiant minėto protokolo 4 straipsnio, šio reglamento nuostatos Airijai netaikomos,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1683/95 iš dalies keičiamas taip:
1. 2 straipsnis pakeičiamas ir išdėstomas taip:
"2 straipsnis
1. Papildomos vienodos vizų formos techninės specifikacijos, susijusios su toliau nurodytais aspektais, nustatomos 6 straipsnio 2 dalyje nustatyta tvarka:
a) papildomi elementai ir apsaugos reikalavimai, įskaitant didesnius apgaulę, padirbinėjimą ir klastojimą užkardinančius standartus;
b) vienodos vizos užpildymui taikytini techniniai standartai ir būdai.
2. Vizos įklijos spalvos gali būti keičiamos 6 straipsnio 2 dalyje nustatyta tvarka."
2. 6 straipsnis pakeičiamas ir išdėstomas taip:
"6 straipsnis
1. Komisijai padeda komitetas.
2. Tais atvejais, kai daroma nuoroda į šią straipsnio dalį, taikomi Sprendimo 1999/468/EB [6] 5 ir 7 straipsniai.
Sprendimo 1999/468/EB 5 straipsnio 6 dalyje numatytas terminas yra du mėnesiai.
3. Komitetas patvirtina savo darbo tvarkos taisykles."
3. 8 straipsnis papildomas šia pastraipa:
"Priedo 2a punkte numatytas fotografijos integravimo laikas yra ne ilgesnis kaip penkeri metai nuo techninių priemonių, numatytų 2 straipsnyje šiai priemonei patvirtinti, patvirtinimo."
4. Priedas papildomas šiuo punktu:
"2a. Integruota fotografija, pagaminta pagal aukštus apsaugos standartus."
2 straipsnis
Bendrųjų konsulinių instrukcijų paskutinės redakcijos 8 priedo ir Bendrojo vadovo paskutinės redakcijos 6 priedo, pataisytų remiantis 1999 m. balandžio 28 d. Šengeno vykdomojo komiteto sprendimu [7], pirmasis sakinys yra pakeičiamas ir išdėstomas taip:
"Vizos įklijos formos techninės specifikacijos ir apsauginės savybės yra apibūdintos 1995 m. gegužės 29 d. Tarybos reglamente (EB) Nr. 1683/95, nustatančiame vienodą vizų formą [8], su paskutiniais pakeitimais, padarytais Reglamentu (EB) Nr. 334/2002 [9], arba priimamos juo remiantis."
3 straipsnis
Šis reglamentas neturi įtakos valstybių narių galioms pripažinti valstybes ir teritorinius vienetus bei jų institucijų išduotus pasus, asmens tapatybės dokumentus ir kelionės dokumentus.
4 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas valstybėse narėse pagal Europos bendrijos steigimo sutartį.
Priimta Briuselyje, 2002 m. vasario 18 d.